Black Friday: Her stormer de inn for å sikre seg tilbud
Hundrevis av mennesker sto utenfor porten i pøsende regn da VG ankom Norwegian Outlet i Vestby like før dørene åpnet. Den store folkemengden presset seg mot porten som skulle åpnes klokken 06. Alle var klare for kamp – det var om å gjøre å komme seg inn først. Idet dørene åpnet stormet de til hver sin kant. I løpet av sekunder var butikken fylt opp og køene utenfor prøverommene ble lange bare minutter senere. Noen ville kapre gratis-bukser fra Gant som ble kastet ned fra et tak, mens andre var mer opptatt av å sikre seg de beste dressene fra Follestad. Saken fortsetter under videoenRandi Evjen Olsen (34) startet dagen grytidlig for å rekke Black Friday før hverdagens plikter. Bare 50 minutter etter åpning har hun rukket å handle for 3000 kroner, og satser på å legge igjen det dobbelte før hun må kjøre barna til skolen. – Det blir julegaver til familie og venner. Også blir det en del ting til meg selv, ler hun. – Det føles så bra å få det til en god pris! Espen Person har også ambisjoner om å få unna julehandelen under Black Friday. Da VG møtte han i åtte-tiden hadde han kommet langt på vei. – Jeg har tre brødre som er dobbelt så store som meg. Jeg liker å vise de at jeg veier halvparten. Derfor har jeg kjøpt frityrkokere til de, sier han og gliser. – De blir ikke lei seg på julafta når du sier det? – Nei da! Jul er også humor og det skal jo være morsomt. De kommer sikkert til å bli litt sure først, men så blir de glade. Tror ikke de blir sånn veldig lei seg, sier Person. Leste du? Arrangerer Grønn Fredag i protest mot kjøpefesten Saken fortsetter under videoenHos Moods of Norway fikk kundene en stund tre par sko for 600 – under halvparten av nyprisen for ett par. Glen Schaerr (41) og datteren Caroline (18) klarte å kapre flere par. – Alt er selvsagt ikke bare til meg, men alle par er i min størrelse. Det jeg ikke vil ha selger jeg bare videre på kjøp og salg-sider på nett. Så det er null stress, sier han. Han og datteren sto klare i god tid. – Jeg kjente på spenningen hele veien. Jeg kjente det presset langs ryggen og i hele kroppen egentlig, sier Glen. Datteren Caroline skulle ikke ha noe selv, og var der bare for å hjelpe sin far. – Jeg følte presset og var nervøs. Jeg hadde tre menn i ryggen og det var litt ubehagelig, men jeg måtte krige for pappa da, sier hun.Et av konseptene for å holde interessen oppe og folk i butikken er såkalte timetilbud. Klokken 07.00 satte ett av disse i gang, og hundre dunjakker med førpris 3000 ble solgt for 200. Da den første timen med Black Friday nærmest seg slutten hadde folk samlet seg rundt sekkene med de billige dunjakkene, og butikken var stappfull. Klokken syv brakte det løs og det oppsto dytting og knuffing inn mot jakkene. Noen mistet verdisaker under kaoset og det var tilløp til panikk. En kvinne mistet vesken sin, og skrek ut i lokalet helt til den kom til rette igjen. Lise Detlefsen (37) var blant de første i butikken, og ventet en time for å skaffe dunjakker til hele familien. – Det begynte å fylle seg opp, og da ble det dårlig luft. Jeg anbefaler dem å ha større butikk, men det gikk jo greit. Jeg fikk jo det jeg ville ha, sier Detlefsen før hun haster videre på jakt etter nye tilbud.Tina Nordby (21) har jobbet på en klesbutikk på Vestby i tre år, og blir ikke lenger stresset av de lange køene. – Det er hard arbeid, men jeg er veldig stolt. Det er veldig god stemning, og det er gøy og opplevelsesrikt, sier hun. Det kommer til å bli en lang dag med mye folk, mistenker Tina. Hun tror butikken kommer til å tømmes. I denne butikken alene er de elleve stykker på jobb, noe det er et absolutt behov for. – Jeg tror jeg kommer til å være på jobb i minst femten timer. Men det er jo bare gøy, sier Tina. Einar Sørland er daglig leder på senteret og sier til VG at omsetningen på Black Friday tilsvarer om lag en månedsomsetning for et gjennomsnittlig kjøpesenter. Den sanne kostnaden ved Black Friday? – Villige til å glemme våre verdier
Røde Kors og et stort sikkerhetsoppbud står klare når hundrevis av mennesker er ute etter kupp.